मदरसा पैरा टीचरों को चार माह से नहीं मिल रहा मानदेय
कलेक्टर को ज्ञापन सौंपकर कराया समस्याओं से अवगत
सवाईमाधोपुर|कलेक्टर आनंदीको सोमवार को दिनभर में कई लोगों ने अपने-अपने ज्ञापन सौंपकर अपनी समस्याओं से अवगत कराते हुए उनके निराकरण की मांग की है। मदरसा पैराटीचर संघ जिला सवाई माधोपुर के पदाधिकारियों ने मुख्यमंत्री के नाम कलेक्टर को ज्ञापन सौंपकर अपनी समस्याओं से अवगत कराया और उनके समाधान की मांग की। जिलाध्यक्ष दिलशाद खान सहित उपाध्यक्ष मुकीम खान, संतोष, जुनेद, अरशद आदि ने बताया कि मदरसा पैराटीचरों को चार माह से मानदेय नहीं दिया जा रहा है, जिससे उन्हें काफी परेशानी हो रही है। इसके अलावा भी कई समस्याएं काफी समय से व्याप्त है, जिनका निराकरण नहीं हो पा रहा है। ऐसे में मदरसा पैराटीचरों ने मुख्यमंत्री के नाम कलेक्टर को ज्ञापन सौंपकर समस्याओं का निराकरण करवाने की मांग की है। इसी प्रकार कई गांवों के लोगों ने कलेक्टर ने ज्ञापन सौंपकर ओलावृष्टि का मुआवजा दिलवाने की मांग की है। जालवाखड़ी के ओंकार, दूमोदा के श्रीनारायण, हरि, कैलाशपुरी के रामधन, रामरतन, धनपत, जगदीश, हंसराज आदि ग्रामीणों ने बताया कि अप्रैल 2015 में रबी की फसल का दूमोदा पंचायत के कई काश्तकार मुआवजे से वंचित रह गए थे, जिन्हें आज तक भी मुआवजा नहीं मिला है। ऐसे में उन्होंने कलेक्टर को ज्ञापन सौंपकर ओलावृष्टि से नष्ट हुई फसलों का वांछित मुआवजा दिलवाने की मांग की है। इसी क्रम में मलारना डूंगर तहसील के डीडवाड़ा गांव के लोगों ने कलेक्टर को ज्ञापन सौंपकर चरागाह भूमि पर हो रहे अतिक्रमण को हटवाने की मांग की है। गांव के मक्खनलाल चौधरी सहित अन्य लोगों ने डीडवाड़ा गांव में कुछ प्रभावशाली लोगों ने करीब 90 बीघा चरागाह भूमि पर अतिक्रमण कर रखा है। साथ ही वहां पर कृषि कार्य भी किया जा रहा है। इस बारे में अधिकारियों को अगवत कराया जा चुका है लेकिन अभी तक कोई कार्रवाई नहीं होने से अतिक्रमियों के हौसले बुलंद हैं। ग्रामीणों ने कलेक्टर को ज्ञापन सौंपकर चरागाहर भूमि पर हो रहे अतिक्रमण को हटवाने की मांग की है। इसी प्रकार भाजपा के संजयसिंह सिकरवार ने कलेक्टर ने पत्र सौंपकर खराब पड़ी सिंगल फेज की ट्यूबवेल को ठीक करवाने की मांग की है। सिकरवार ने बताया कि सीमेंट फैक्ट्री वार्ड नंबर 45 की मस्जिद वाली गली की ट्यूबवेल करीब एक माह से खराब पड़ी हुई है, जिससे लोगों को पेयजल के लिए परेशान होना पड़ रहा है। ऐसे में उन्होंने कलेक्टर को पत्र सौंपकर समस्या समाधान की मांग की है।
hin_Deva hin_Deva hin_Deva